Pa aangekla van moord op babaArgieffoto. (Pixabay) ŉ 34-jarige man het Maandag in die landdroshof op Coligny in Noordwes verskyn op aanklag van moord op sy 10 maande oue babaseun. Dit volg nadat die baba Sondag erg aangerand agter ŉ sinkhuis in die Tlhabologang‑nedersetting gevind is. “Volgens inligting wat die polisie ontvang het, was Klaas Kgasi Saterdagaand saam met sy vriendin, die ma van die kind, by ŉ partytjie in dié nedersetting buite Coligny,” het lt.kol. Amanda Funani, polisiewoordvoerder, gesê. “Gedurende die partytjie het hy die kind by die ma gevat om na die kind se tannie toe te neem om op te pas. Hy het later met die kind se komberse teruggekom en gesê hy het die kind by sy tannie gelos. Hulle is toe albei terug na die beskuldigde se huis.” Die volgende oggend het bure van die paartjie die beskuldigde se meisie geroep en gewys dat ŉ baba se liggaam agter hul sinkhuis gevind is. “Die polisie is ontbied en het gesien dat die baba erg aangerand is en kneusplekke oor sy hele lyf gehad het.” Die kind se pa is in hegtenis geneem en van moord aangekla. Hy bly vir eers in aanhouding. Dit is die tweede baba in net ŉ paar dae wat dood in dié provinsie aangetref is. In ŉ ander voorval is die liggaam van ŉ twee weke oue baba Sondag langs die N12 in Stilfontein ontdek.